ޢަލީ ކައި ނުނިމެނީސް މަންމަ ގެއަށް އަތުވެއްޖެވެ. ޢަލީ ގަރުދިޔަ އާއި ބަތް ކާން އިންތަން ފެނުމުން މަންމައަށް ޤަބޫލުކުރަންވެސް ދަތިވިއެވެ. އަދި ވަރަށް އުފާވެފައި އަހާލިއެވެ. “ދަރިފުޅަށް މިހާރު ގަރުދިޔަ ބަތް މީރުތަ؟ މަންމަ ހީކުރީ ދަރިފުޅު ހުންނާނީ އަދިވެސް ނުކައި ކަމަށް.” ޢަލީ މަންމަ އަށް ޖަވާބުދިނެވެ. “މަންމާ. އަޅުގަނޑު މީގެފަހުން ކޮންމެ އެއްޗެއް ކާންހުޓަސް ޝަކުވާއެއް ނުކުރާނަން. އަދި މީރު އެއްޗެހި ހޯދައިދޭށޭ އަބަދު ނުބުނާނަން އިންޝާﷲ..” އެހެން ބުނެފައި ޢަލީ ކިޔަން ގެންގުޅުނު މަޖައްލާގައި ހުރި ލިޔުން މަންމައަށް ދައްކާލިއެވެ. މަންމަ ހިނިތުންވެލާފައި ބަލާލިއެވެ. އަދި ޢަލީއަށް އައި ހެޔޮބަދަލަކީ އެލިޔުން ކިޔާފައި އައި ބަދަލެއްކަން މަންމައަށް ވިސްނުނެވެ. މަންމަ ބުންޏެވެ. “އާނ، ދަރިފުޅާ! އަހަރެމެން އަބަދުވެސް ލިބޭމިންވަރަށް ޝުކުރުކުރަންވާނެ.”